Document ID: /fineweb-2-swissfilter-quality_10-filterrobots/filtered/02820.jsonl.gz/37

Pobjedom u uzvratnoj utakmici, španjolski Villarreal izbacio je zagrebački Dinamo iz Europske lige. Golovima Alcacera i Morena, domaćini su slavili 2-1 (ukupno 3-1) i tako se plasirali u polufinale ovog natjecanja. Jedini pogodak za goste postigao je Mislav Oršić.
U četvrtak, 15. travnja, odigrane su četiri uzvratne utakmice četvrtfinala Europske lige. U onoj najbitnijoj, zagrebački Dinamo poražen je u gostima kod Villarreala rezultatom 2-1 te je time završio svoj put u europskim natjecanjima za ovu sezonu.
Na krilima minimalne pobjede iz Maksimira, Španjolci su puno hrabrije ušli u ovaj susret i već u 36. minuti poveli golom Paca Alcacera. Cijelo prvo poluvrijeme, Dinamo je igrao dosta defanzivno, što je domaćinima otvorilo mogućnost da, već sedam minuta nakon prvog, zabiju i drugi gol. Pred sam kraj prvog poluvremena, loptu je u Livakovićevu mrežu pospremio Gerard Moreno.
U drugom poluvremenu, ‘Modri’ su izgledali puno bolje. Nažalost, od mnogih sjajnih šansi, samo se jednom tresla mreža Villarreala. Na asistenciju Brune Petkovića, u 75. minuti je zabio Mislav Oršić i dao Dinamu tračak nade za još jedan senzacionalan preokret, koji se ipak nije dogodio.
– Nažalost, ovo je kraj naše europske sezone. Malo smo tužni radi toga, ali sada se moramo pripremiti za prvenstvo i kup. Nismo se najbolje snašli, lako su nam dolazili u polovicu. Nismo napravili pritisak kakav smo htjeli. Kada su se umorili, uspjeli smo im dolaziti pred gol. Ovo su teške utakmice, lako je pričati, ali treba to provesti u djelo – rekao je nakon utakmice strijelac jedinog pogotka za zagrebačku momčad.
Švicarski reprezentativac u momčadi Dinama, Mario Gavranović, zbog ozlijede je propustio obje utakmice četvrtfinala EL.
Villarreal će u polufinalu Europske lige pokušati nadigrati Arsenal, koji je slavio protiv Slavije Prag čak 4-0, dok Dinamo za vikend dočekuje Istru, a već u srijedu (21. travnja) putuje na derbi u Osijek.
Nastavkom korištenja naše web stranice, prihvaćate upotrebu kolačića. Kolačiće koristimo kako bismo vam ponudili najbolje internetsko iskustvo. Ako želite znati više o kolačićima Pravila o privatnosti i Opći uvjeti i odredbe kliknite ovdje.Settings
Ok